**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija (EM)

 Rīga, Brīvības iela 55, 506.telpa, plkst.14:00

Rīgā, 2017. gada 15.martā Nr.5

Sēdi vada: Gints Miķelsons – Latvijas Būvniecības padomes priekšsēdētājs

Sēdē piedalās: Kaspars Bondars; Andris Božē; Leonīds Jākobsons; Baiba Fromane; Normunds Grinbergs; Ināra Laube; Juris Mellēns; Elīna Rožulapa; Mārtiņš Straume; Edmunds Valantis; Roberts Vecums –Veco, Jānis Rāzna; Oskars Zivtiņš, aizvieto: Margarita Gorškova (LPS).

Uzaicinātie: Pēteris Druķis - Būvniecības valsts kontroles biroja (BVKB) direktors

|  |  |
| --- | --- |
| Renārs ŠpadeIlze BeināreViktorija Maksimenko | * BVKB Metodiskās vadības nodaļa;
* BVKB Metodiskās vadības nodaļa;

 - Centrālās finanšu un līgumu aģentūras (CFLA), Programmu uzraudzības un stratēģiskās plānošanas nodaļas vadītāja |
| Gundega Fokina | - CFLA Teritoriju infrastruktūras attīstības projektu nodaļas vadītāja vietniece vadītāja; |
|  Anita Kalniņa | - Finanšu ministrijas, Eiropas Savienības fondu stratēģijas departamenta, Cilvēkresursu un publisko investīciju plānošanas nodaļas vadītāja;  |
| Reinis Dzelzkalējs | * Finanšu ministrijas, Publiskās infrastruktūras uzraudzības nodaļas vecākais eksperts
 |
| Olga Geitus-Eitvina | * Latvijas Būvuzņēmēju partnerība;
 |
| Aleksandrs Švaikovs | * Būvniecības Industrijas Digitalizācijas asociācija;
 |
| Edgars Dreimanis | - Latvijas mērnieku biedrība. |
|  |  |

Sēdē nepiedalās: Zigmārs Brunavs; Pēteris Dzirkals; Līga Gaile; Vija Gēme; Annija Novikova; Jurijs Strods.

Protokolē: Inese Rostoka - EM Būvniecības politikas departamenta vecākā eksperte.

Darba kārtība:

1. Par aktuālo situāciju Eiropas Savienības fondu finansēto programmu apguvē būvniecībā.
2. Būvniecības vidēja termiņa stratēģijas 2017.-2027.gadam projekts.
3. Saimnieciski izdevīgākā piedāvājuma vērtēšanas metodoloģija publiskajos būvdarbu un apvienotajos projektēšanas un būvdarbu iepirkumos.
4. Informācija par standartizācijas komitejas progresu tipveida līgumu izstrādē.
5. Citi jautājumi:

5.1. Ekonomikas ministrijas informācija par Būvniecības likuma steidzamo grozījumu izstrādes gaitu;

5.2. Nākamās Latvijas Būvniecības padomes sēdes darba kārtība.

Sēdi sāk 14:05

**1.§**

**Par aktuālo situāciju Eiropas Savienības fondu finansēto programmu apguvē būvniecībā**

--------------------------------------------------------------------------------------------------

**Ziņo:** V.Maksimenko, G.Fokina, A.Kalniņa

Centrālās finanšu un līgumu aģentūras (CFLA) funkcijas, Eiropas Savienības (ES) fondu apguves periodā 2014. -2020.gadam, ir informēt un konsultēt projektu iesniedzējus, atlasīt un vērtēt projektu iesniegumus, slēgt līgumus par projektu īstenošanu un uzraudzīt projektu realizāciju.

Prezentēti ES fondu investīcijas plūsmu būvniecības projektiem, kā arī sniedz jaunākos datus par ES fondu 2014.-2020.gadam**,** apguves progresu un aktualitātēm būvniecības projektos. (Prezentācija pielikumā).

Līdzekļu apguvi varētu traucēt līdzfinansējuma trūkums, it sevišķi ceļu projektos, kā arī nekvalitatīvi sagatavoti būvniecības projekti. **Galvenās atkāpes**:

**Projektēšanā**:

* + Iepirkumos noteikti nesamērīgi īsi termiņi;
	+ Nav veikta vai nepilnīga tehniskā apsekošana un izpēte;
	+ Nepilnīgi būvprojekti: trūkst būvkonstrukciju sadaļas, mezglu risinājumi, būvizstrādājumu apraksti;
	+ Būvprojektus izstrādā komersanti, kuriem Būvniecības informācijas sistēmā (BIS) nav reģistrēts attiecīgās jomas būvspeciālists;
	+ Būvvalde saskaņo ieceri ar apliecinājuma karti, lai gan nepieciešama būvatļauja;
	+ Formālas ekspertīzes;
	+ Energoefektivitātes uzlabošanas projektos nav ņemti vērā energoauditora ieteikumi un tehniskās apsekošanas rezultāti.

**Būvdarbos:**

* + Faktiski iebūvētie būvizstrādājumi neatbilst būvprojektā un būvdarbu tāmēs paredzētajam;
	+ Segto darbu akti netiek noformēti savlaicīgi vai vispār tādu nav;
	+ Žurnāli netiek aizpildīti regulāri, iztrūkst sadaļas;
	+ Tiek nomainīti būvspeciālisti/ apakšuzņēmēji, kas neatbilst izvirzītajām kvalifikācijas prasībām iepirkumā;
	+ Būvuzraudzību II grupas būvei veic būvspeciālists uz uzņēmuma līguma pamata, lai gan normatīvais regulējums paredz, ka to jāveic būvkomersants;
	+ Būvuzraudzību veic būvkomersants, kuram BIS nav reģistrēts attiecīgās jomas būvspeciālists;
	+ Autoruzraugs neparaksta segto darbu aktus;
	+ Būvprojekta izmaiņas nav atainotas autoruzraudzības žurnālā un darbu apjomos.

Padome iebilst par aizrādījumu, ka energoefektivitātes uzlabošanas projektos nav ņemti vērā energoauditora ieteikumi, norādot uz to, ka bieži vien energoauditors nav ne arhitekts, ne būvinženieris un ieteikumi ir unificēti un neatbilst konkrētai ēkai.

**G.Miķelsons** ierosina Ekonomikas ministrijai, Finanšu ministrijai un Iepirkumu uzraudzības birojam kopā izstrādāt reālo naudas apguves prognozi

**Nolemj:** 1. Pieņemt informāciju zināšanai.

 2. Sekot līdzi ES fondu apguvei un reizi ceturksnī uzklausīt CFLA un Finanšu ministrijas aktuālo informāciju par ES fondu apguvi.

**2.§**

**Būvniecības vidēja termiņa stratēģijas 2017.-2024.gadam projekts**

--------------------------------------------------------------------------------------------------

|  |
| --- |
| **Ziņo:** G.MiķelsonsPrezentē LATVIJAS BŪVNIECĪBAS NOZARES ATTĪSTĪBAS STRATĒĢIJU2017. – 2024. GADAM (prezentācija pielikumā). |
|  |
| **Latvijas būvniecības nozares izaicinājumi:**1. Nevienmērīgs apgrozījums, nav vienotas makroekonomiskā prognozēšanas sistēma;
2. ES projektu riski (termiņi, speciālisti, cenas, kvalitāte), konkurence ar komercsektoru;
3. Nav nekustāmo investīciju programmas, būvniecības finanšu instrumenti pēc 2023;
4. Zema nozares reputācija (korupcija, kvalitātes trūkumi, nodokļi, fiziski smaga nozare, mediji);
5. Būvniecības publiskos iepirkumos dominē zemākā cena;
6. Zema produktivitāte (ģenerāluzņēmumi, daudz mazu uzņēmumu);
7. Mazi eksporta apjomi (pakalpojumi un produkcija);
8. Nav vienotas nozares pakalpojumu kvalitātes monitoringa sistēmas (pasūtītāji, projekti, būvdarbi, būvuzraudzība);
9. Birokrātisks būvniecības process un regulējums (būvvaldes, saskaņojumi ar inženiertīklu turētājiem, sarežģīta lietvedība);
10. Neskaidra būvstandartu (LBN, LVS, Eurokodi), pielietojums;
11. Neefektīva apdrošināšanas un lēna tiesu sistēma būvniecības strīdu izskatīšana;
12. Zema digitalizācijas pakāpe (BIS e-pakalpojumi, integrācija ar valsts informācijas un komunikācijas tehnoloģijām (IKT), Būvniecības informācijas modelēšana);
13. Neefektīva akadēmiskās izglītības sistēma;
14. Neefektīva licenču sistēma;
15. Apjomīga nozares kontrole, bet vāja nozares attīstība.

**Latvijas būvniecības nozares vīzija 2024:*** Latvijas būvniecībā pēc ES fondiem ir pieaudzis dabiskais pieprasījums pēc būvniecības pakalpojumiem un produktiem.
* Arhitekti, projektētāji un būvnieki, izmantojot jaunās tehnoloģijas un jaunas zināšanas, spēj piedāvāt produktīvākus būvniecības pakalpojumus nekustāmo īpašumu attīstītājiem.
* Būvniecības pakalpojumu un produktu kvalitāte tiek sistemātiski mērīta un kopējais līmenis ir uzlabojies.
* Būvniecības akadēmiskā un profesionālā izglītības un sertificēšanas sistēma ir adaptēta tirgus nākotnes vajadzībām, vairāk sertificēti speciālisti, tās kvalitāte tiek mērīta.
* Būvniecības procesi ir efektīvi, digitāli un to kvalitāte un termiņi tiek sistemātiski mērīti.

**Stratēģijas virsmērķis ir veicināt konkurētspējīgas un ilgtspējīgas Latvijas būvniecības nozares attīstību**. |
| **Latvijas būvniecības nozares mērķi 2024.gadam*** Būvniecības nozares apgrozījuma celšana: 3 miljardi EUR gadā, 10% IKP;
* Produktivitātes pieaugums;
* Kvalitātes paaugstināšana;
* Gudri un kvalificēti speciālisti;
* Efektīvi būvniecības procesi.

Prezentē plānu, nozares attīstības stratēģisko mērķu līdz 2024.gadam sasniegšanai, prognozes un nepieciešamās aktivitātes.Padome vienojas par turpmāko rīcību, lai varētu ātrāk apstiprināt Latvijas būvniecības nozares attīstības stratēģiju 2017.-2024.gadam, pieļaujot ārpus kārtas sēdes sasaukšanas iespēju, ja padomes locekļiem būs daudz ieteikumu un papildinājumu, kurus būtu vēlams apspriest padomē. Ja iebildumu nebūs daudz, tad par stratēģiju padomes locekļi varētu balsos elektroniski. **E.Valantis** aicina padomi būt atbildīgai stratēģijas dokumenta apstiprināšanā, jo šis dokuments ir nepieciešams, ja gribēsim piesaistīt ES finansējumu pētniecībai un attīstībai.Padomi interesē jautājums, kā tiek plānota investīciju pieejamība. Vēlas zināt vai Ekonomikas ministrijā ir dokuments, kurā ir noteikts, kas ir tie pasākumi, kas veicinātu būvniecības apjoma pieprasījumu.  |
|  |

**Nolemj**: 1. Sekretariātam izsūtīt Latvijas būvniecības nozares attīstības stratēģijas 2017.-2024.gadam projektu.

2. Padomes locekļiem komentārus un priekšlikumus par stratēģijas dokumentu sūtīt padomes sekretariātam līdz 2017.gada 23.martam.

 3. Sekretariātam nosūtīt padomes locekļiem “Nacionālās industriālās politikas pamatnostādnes 2014. – 2020.gadam”.

**3.§**

**Saimnieciski izdevīgākā piedāvājuma vērtēšanas metodoloģija publiskajos būvdarbu un apvienotajos projektēšanas un būvdarbu iepirkumos**

--------------------------------------------------------------------------------------------------

**Ziņo:** B.Fromane

Prezentē saimnieciski izdevīgākā piedāvājuma vērtēšanas metodoloģiju būvdarbu iepirkumos un apvienotajos projektēšanas un būvdarbu iepirkumos (prezentācija pielikumā).

Metodoloģijas saturs:

* attiecās uz ēku būvdarbu iepirkumiem;
* var izmantot arī inženierbūvju būvdarbu iepirkumiem.

Metodoloģijai būs ieteikuma raksturs un pasūtītājam būs tiesības izvēlēties citus kritērijus saimnieciskā izdevīguma vērtēšanai. Metodoloģijā ietvertie kritēriji ir saskaņoti ar Iepirkumu uzraudzības biroju (IUB). Ieteikumi tiks publicēti biroja mājas lapā un ņemti vērā, izskatot apstrīdējumus par pasūtītāja izstrādāto iepirkuma dokumentāciju.

 Lai nodrošinātu jēgpilnu metodoloģijas piemērošanu, tiks izstrādāti ieteikumi tipveida līgumu projektiem, paredzot katram kritērijam tā izpildes nosacījumus.

 Kopā ar Latvijas arhitektu savienību ir izstrādāts, kādam jāizskatās projektēšanas uzdevumam, lai tas būtu pilnīgs un pasūtītājs saprastu ko pasūta, tiek kas piedalās konkursā varētu piedāvāt adekvātus un salīdzināmus piedāvājumus un rezultātā pasūtītājs varētu noteikt vai saņemts ir tas, kas bijis pasūtīts.

IUB nonākuši ierosinājis metodiskos norādījumus papildināt ar sadaļu kas nosaka skaidru un detalizētu Finanšu piedāvājumam.

Uz aprīļa beigām partnerība kopā ar IUB gatavojas organizēs semināru, būvniecības uzņēmumiem un pasūtītājiem, lai prezentētu sagatavotās vadlīnijas un veicinātu to aktīvu piemērošanu publiskajos iepirkumos.

**Nolemj:** Izsūtīt padomei Saimnieciski izdevīgākā piedāvājuma vērtēšanas metodoloģijas projektu ar detalizētāku kritēriju aprakstu.

**4.§**

**Informācija par tipveida līgumu izstrādi**

--------------------------------------------------------------------------------------------------

**Ziņo:** P.Druķis

`

Atbilstoši 2016. gada 31.maija parakstītajam valdības pārstāvju un būvniecības nozares pārstāvju Memorandam, 2016. gada vasarā tika uzsākta standartu izstrāde līgumiem par projektēšanas, būvdarbu, apvienoto projektēšanas un būvdarbu, būvekspertīzes un būvuzraudzības pakalpojumu sniegšanai. Ekonomikas ministriju savstarpēji vienojusies ar BVKB, ka birojs uzņemsies virzīs standarta līguma izstrādi. Pēc BVKB ierosinājuma ir izveidota attiecīga standartizācijas komiteja, kuras priekšsēdētājs ir Jānis Uzulēns, priekšsēdētāja vietnieks ir Latvijas arhitektu savienības pārstāvis Viktors Valgums. Komitejā ir pārstāvēti iesaistīti uzņēmēji, pasūtītāji, investori, pašvaldības un valsts iestādes.

Par pamatu ir ņemti Norvēģijas standarti būvniecības līgumiem, kā arī ES un ISO standarti attiecībā terminoloģijas vienādošanu.

Plānots izstrādāt 10 nacionālos LVS standartus. Minimālais uzdevums šogad noteikt četriem pakalpojumu veidiem standartus: projektēšanai, būvdarbiem, būvuzraudzībai un ekspertīzes pakalpojumiem.

.

Informē par darba plānu standarta līgumu izstrādē (pielikumā) un aicina nozari piedalīties standarta līgumu izstrādē. Vienlaikus informē, ka nav paredzēts izstrādāt atsevišķu līguma standarta formu (veidlapu), bet tiks noteikti pamatprincipi pakalpojumu veidiem, kas būs adaptēti Latvijas normatīvajām prasībām.

**B.Fromane** ir skeptiska par komitejas darbu un neredz iespēju līdz nākamā gada sākumam nonākt pie rezultāta un izpildīt Būvniecības likumā ietverto deleģējumu Ministru kabinetam noteikt būvdarbu līgumā un publisko pakalpojumu līgumā par projektēšanu, projekta ekspertīzi un būvuzraudzības veikšanu obligāti ietveramos nosacījumus un to saturu. Komitejas ietveros tika pārtulkoti Norvēģijas standarti, kas satur tikai vispārīgus principus, piemēram, nosakot ka puses strīdus risina miermīlīgi. Piedāvātie līgumu projektu tulkojumi nav adaptēti Latvijas sistēmai, tie nav saskaņoti ar Latvijas normatīvā regulējuma prasībām (publisko iepirkumu jomā, būvniecības jomā). Norvēģijas standartlīgumi ir pielāgoti Norvēģijas normatīvajam regulējumam, judikatūrai un būvniecības procesam, ka ir būtiski atšķirīgs no Latvijas (piemēram, atbildības sadalījumā).

Tāpat piedāvātais Norvēģijas regulējums satur tikai vispārīgus principus, nevis konkrētus līguma nosacījumus. Savukārt gan Memorandā ietvertā uzdevuma mērķis, gan deleģētā uzdevuma mērķis ir vienādot un unificēt valsts un pašvaldību pasūtītāju līgumos ievērto obligāti iekļaujamo sadaļu regulējumu (piemēram, darbu nodošana – pieņemšana, līguma grozījumi, vienošanās par papildus darbiem un tml.).

Vēl viena problēma ir standartizācijas process, saskaņā ar kuru standartu var apstiprināt tikai, ja visi komitejas locekļi vienbalsīgi nobalso par piedāvāto standarta projektu, kas ir izgājis sabiedrisko apspriešanu. Tāpat zināmā problēma ir komitejas darba organizācijas un sēžu regularitāti.

Partnerība aicina EM, veidot darba grupu, kurā izstrādātu likuma deleģējumam atbilstošus Ministru kabineta (MK) noteikumus,.

**G.Miķelsons** aicina padomi uz nākamo sēdi meklēt alternatīvas un nolemt vai ir vajadzīgas kāds cits risinājums.

**E.Valantis** atgādina, ka atbildība ir EM pusē, ja BVKB darbība nenovedīs pie sagaidāmā rezultāta, tad arī ministrija iesaistīsies.

**Nolemj:** Ekonomikas ministrijai pārskatīt pieeju standarta līgumu izstrādē.

**5.§**

**Citi jautājumi**

--------------------------------------------------------------------------------------------------

**5.1.** **Ekonomikas ministrijas informācija par Būvniecības likuma normatīvā regulējuma izstrādes gaitu**; **Ziņo:** E.Valantis

Informē par progresu būvniecības regulējuma pilnveidošanā un ministrijas veidotajā darba grupā “**Grozījumu izstrādei Būvniecības likumā**” paveikto.

Darba grupā jautājumu saskaņošana notiek veiksmīgi. Saeimai tiks piedāvāts pārskatīt un mainīt:

1. ar būvprojektu grozīšanas saistītos nosacījumus, tehniskās prasības būvprojektos;
2. tiks noteikts, ka BVKB pildīs būvvaldes funkciju attiecībā uz būvēm jūrā;
3. notiek diskusija par būvvalžu atbildību, kā arī par atbildību attiecībā uz būvniekiem un projektētājiem

Darba grupā darbs turpinās un jautājumi, kas nav vēl izrunāti tiks izrunāti.

Sagatavota jauna Ministru kabineta (MK) noteikumu versija **“Vispārīgie būvnoteikumi” (VBN)** un publicēta ministrijas mājas lapā sabiedrības paspriešanai. Padome tiek aicināta aktīvi skatīties un komentēt. Grozījumi, salīdzinājumā ar spēkā esošo, ir pietiekami daudz tāpēc VBN tiek izdoti, kā pilnīgi jauni MK noteikumi. VBN projekts tiks izsūtīts padomes locekļiem un papildus nosūtīs klāt pievienotu prezentāciju, kurā apkopots galvenais, kas paredzēts mainīt jaunajā VBN projektā.

 Informācijai:

Beidzot ir panākta vienošanās ar Valsts ugunsdzēsības un glābšanas dienestu un saskaņots MK noteikumu projekts “Grozījumi Ministru kabineta 2015.gada 30.jūnija noteikumos Nr.333 “**Noteikumi par Latvijas būvnormatīvu LBN 201-15 “Būvju ugunsdrošība””,** kas  paredz koksnes būvizstrādājumu izmantošanu arī dzīvojamo ēku nesošajās konstrukcijās augstākām par 8 metriem. Noteikumu projekts tiks iesniegts Ministru kabinetā.

**Nolemj:** 1. Ekonomikas ministrijai izsūtīt MK noteikumu projektus padomei.

2. Padomes locekļiem sūtīt ministrijai savus ieteikumus  un komentārus līdz š.g. 31. martam.

**5.2. Nākamās Latvijas Būvniecības padomes sēdes Darba kārtība.**

**Nolemj: 1.** Nākamo Latvijas būvniecības padomes sēdi sasaukt 2017.gada 13.aprīlī, plkst.11:00;

 **2.** Padomes locekļiem iesniegt priekšlikumus nākamās sēdes Darba kārtībai.

Sēdi slēdz 16:25

Padomes priekšsēdētājs G.Miķelsons

Protokolēja I.Rostoka